तब तक हम लोगों ने खेती की कला नहीं सीखी थी। हम फलों और कंदमूलों पर निर्भर रहते थे। सुना है, हमारे पूर्वज पेट भरने के लिए जानवरों का शिकार भी किया करते थे। यह मेरे जन्म लेने के करीब पचास साल पहले एक संत महाराज को बहुत अखरा। उन्हें लोग प्यार से बाबा कहते थे। सो बाबा ने एक दिन खूब बड़ी पंचायत बुला कर लोगों को संदेश दिया कि जैसे धरती माँ ने हमें पैदा किया है, वैसे ही उसने जानवरों को भी पैदा किया है। हमारा जीवन जितना मूल्यवान है, उतना ही जानवरों का जीवन भी मूल्यवान है। इसलिए हमें उनकी हत्या नहीं करनी चाहिए। हत्या तो जानवरों को भी हमारी नहीं करनी चाहिए, पर धरती माँ ने उन्हें इतना बुद्धिमान नहीं बनाया है। ऐसा क्यों किया, यह हम नहीं जानते। जैसे हम यह नहीं जानते कि पेड़ों पर हमेशा फल क्यों नहीं लगते – खास मौसम में ही क्यों लगते हैं, या दिन कैसे होता है और रात कैसे होती है। हम यह भी नहीं जानते कि आसमान में डूबने के बाद सूरज कहाँ चला जाता है और एक रात बाद फिर कैसे आसमान में चमकने लगता है। हमारी जानकारी बहुत कम है, हो सकता है हमारे वंशज बहुत-सी नई चीजों का पता लगा लें। लेकिन अभी हम इतना तो जानते ही हैं कि जैसे कोई भेड़िया हम पर हमला करता है, तो हमें तकलीफ होती है, वैसे ही हम किसी भेड़िए पर बरछा फेंकते हैं, तो उसे भी तकलीफ होती होगी। हम कितने ही पशुओं को मरने के पहले तड़पते हुए देखते हैं। तो हम ऐसा कोई काम करें, जिससे किसी को तकलीफ हो? पेट भरने के लिए धरती माँ ने इतने पेड़-पौधे उगा रखे हैं। जमीन के अंदर भी खाने को बहुत कुछ मिल जाता है। इसलिए आप लोग अभी से जानवरों का शिकार करना बंद कर दें।